
ঐগী নুংশিরবা ইরৈচাশিং,
খুরুমজরি !
মন কি বাত হায়বসি অদোমগা উনবগী শেংলবা খুদোংচাবা অমনি অমসুং অদোম্না অদোমগী ইমুং-মনুংগী মীওইশিংগা উনবদা মতমদা, মসি অসুক্কী মতিক অপেনবা পোকই। মতৌ অদুগুম্না মন কি বাতকী খুৎথাংদা অদোমগা উনবা ঐ অপেনবা পোকই। তশেংনা ঙসি অসি ঐখোয়গী থৌরম অসিগী ১০৮শুবা তাঙ্কক্নি। ঐখোয়গী ওইনা মশিং ১০৮ অসি য়াম্না মরুওই অমসুং মসিগী অশেংবা অসি কুপ্না থিজিনবগী হিরম অমনি। মালা অমদা মরু ১০৮ য়াওরি, ১০৮ রক মন্ত্রা শোল্লি, লাইফম ১০৮ লৈরি, লাইশঙশিংদা থাক ১০৮ লৈরি, কাংসি ১০৮ লৈরি, মশিং ১০৮ অসি লাইনিংগা অচেৎপা মরী অমা লৈনরি। মরম অদুনা মন কি বাতকী ১০৮ শুবা তাঙ্কক অসি ঐগী ওইনা অখন্নবা অমনি। ১০৮ শুবা তাঙ্কক অসিদা মীয়াম্না শরুক য়াবা অমসুং মখোয়দগী ইথিল ফংবগী খুদম কয়া ঐখোয়না উরে।
মসিগী মাইপাকপা অসি য়ৌরক্লবা মতুংদা, অনৌবা থৌনাগা লোয়ননা অমসুং হেন্না য়াংবা খোঙজেল অমদা মাঙলোমদা চঙশিন্নবা ঐখোয়না ৱারেপ লৌরে। হয়েংগী নুমিৎ থোকপা অসি ২০২৪ গী অহানবা নুমিৎ থোকপা ওইরগনি- ঐখোয় ২০২৪ দা হিংলগনি। অনৌবা চহি ২০২৪গীদমক ময়াম পুম্নমক য়াইফ-পাউজেল পীজরি।
মরুপশিং,
মন কি বাত তারিবা মীওই কয়া ঐঙোন্দা চিথি কয়া ইরকখি অমসুং মখোয়গী নিংশিংনিঙাই ওইরবা থৌদোক কয়া ৱারি লীরকখি। চহি অসিদা ভারতমচা করোর ১৪০গী থৌনানা মরম ওইদুনা লৈখোয়গী লৈবাক্না অখন্নবা মাইপাকপা কয়া ফংবা ঙমখিবনি। চহি কয়া ঙাইদুনা লাকপা নারী শক্তি বন্দন এক্ত চহি অসিদা পাস তৌরে।
ভারতনা খ্বাইদগী চাউবা ৫শুবা ইকোনোমি ওইরকপদা মীওই কয়ানা হরাওবা ফোঙদোকপগী চিথি কয়া ইরকখি। জি-২০ মীফম মাইপাকপগীদমক মীওই কয়ানা ঐঙোন্দা হায়রকখি।
মরুপশিং,
ঙসিদি ভারতকী মফম খুদিংমক মশানা মশাবু থাজবা লৈজরে, চাউখৎলবা ভারত অমগী থৌনা লৈরে; মশাগী ওক্নবা পুথোকচনবগী থৌনা লৈরে। ২০২৪দশু মসিগী থৌনা অসি ঐখোয়না লেংদনা থমগদবনি। দিৱালিদা লৈখিবা ললোন-ইতিক্কী থবক অদুনা ভারতমচা খুদিংমক ভোকেল ফোর লোকেলগী লাইৱা মরুওইনা লৌরে হায়বা খঙলে।
মরুপশিং,
চন্দ্রয়ান-৩ মাইপাকপদা হৌজিক ফাওবা মীওই কয়ানা ঐঙোন্দা মেসেজ কয়া থারক্লি। ঐখোয়গী সাইন্তিস্তশিং অমসুং মরুওইনা নুপী সাইন্তিস্তশিংগীদমক অদোম্না চাউথোকচবা ফাওরে হায়বা ঐ খঙলে।
মরুপশিং,
নাতু-নাতুনা ওস্কার ফংলকপদা লৈবাক শীনবা থুংনা হরাওরে। ‘ইলিফেন্ত ৱিস্পরর্স’ ইকায়খুম্নবা উৎলকপদা হরাওরোইদবা কনা লৈবগে ? মখোয়গী মতেংদগী মালেম্না ভারতকী হৈথোই-শিংথোইবা উরে অমসুং ঐখোয়গী মহৌশাগা নক্নবা অদু খঙলে। চহি অসিদা ঐখোয়গী শান্নরোয়শিংনা শান্নবদা মশক থোকপা মাইপাকপা উৎলে। ঐখোয়গী শান্নরোয়শিংনা এসিয়ান গেমসতা মেদল ১০৭ অমসুং এসিয়ান পেরা গেমসতা মেদল ১১১ ফংলে। ক্রিকেত ৱার্ল্দ কপতা ঐখোয়গী শান্নরোয়শিংনা মীওই খুদিংমক্কী থম্মোয় জয় তৌবা ঙমখি। অন্দর-১৯ ৱার্ল্দ কপতা ঐখোয়গী নুপীগী ক্রিকেত তিম্না মাইপাকপা অসি পুক্নিং থৌগৎনিঙাইনি। হৌজিক ২০২৪দা পেরিস ওলেম্পিক পাংথোক্লগনি, মসিগীদমক লৈবাক শীনবা থুংনা ঐখোয়গী শান্নরোয়শিং পুক্নিং থৌগৎলি।
মরুপশিং,
ঐখোয়না মাইপাক্না অজাদি কা অমৃত মহোৎসব অমসুং মেরী মাতি মেরা দেস কেম্পেনশিং মাইপাক্না পাংথোকখ্রে। কেম্পেনশিং অসিদা মীওই করোর কয়া শরুক য়াখিবা ঐখোয়না উবা ফংলে। অমৃত সরোভর লিশিং ৭০ শেমখৎখিবা অসিশু ঐখোয়গী অপুনবা মাইপাকপা অমনি।
মরুপশিং,
ভারতনা ইন্নোবেসনগী হব অমা ওইরকপা অসি ঐখোয়না লেপ্তনা হোৎনবগী খুদম অমনি। ২০১৫ দা ঐখোয় গ্লোবেল ইন্নোবেসন ইন্দেক্সতা ৮১শুবা মফমদা লৈখি, ঙসিদি ৪০শুবা মফমদা লৈরে। চহি অসিদা ভারত্তা পেতেন্ত মশিং য়াম্না ফাইল তৌখি, মসিগী মনুংদা চাদা ৬০ দি লৈবাক মনুংগী ফন্দশিংদগীনি। চহি অসিদা ভারতকী য়ুনিভর্সিতি মশিং খ্বাইদগী য়াম্না ক্বিউ.এস এসিয়া য়ুনিভর্সিতি রেঙ্কিংদা য়াওরে। করিগুম্বা ঐখোয়না হায়রিবা মাইপাকপশিংগী পরেং অমা শেম্লবদি, মসি কৈদৌঙৈদা লোইবা ঙম্লরোই। হায়রিবা মাইপাকপশিং অসি লৈবাক অসিগী মীয়ামগী মাইপাকপনি। অমুক হন্না, ঐনা ময়াম নুংঙাইরবা ২০২৪গী য়াইফ-পাউজেল পীজরি।
ঐগী ইমুং-মনুংগী মীওইশিং,
ঐখোয়না থাজবা অমসুং হরাওবগী খন্নরি- মসিগী থাজবা অমসুং অনিংবা অসি য়াম্না ফৈ। ভারতনা চাউখৎলকপা মতমদা, অদোম খ্বাইদগী কান্নবা ফংগনি। মখোয়না মশা-মউ ফনা লৈবা মতমদা, নহারোলশিংনা হেন্না কান্নবা ফংগনি। পুন্সি মহিংগা মরী লৈনবা লায়নাশিং অসি মরুওইনা নহারোলশিংগীদমক য়াম্না নুংনাংবা অমনি। ঙসিগী মন কি বাত অসিদা, ফিত ইন্দিয়াগা মরী লৈনবা ৱাফমশিং থারক্নবা ঐনা ময়ামগী মফমদা হায়জরি। মশিং য়াম্লবা স্তার্দঅপশিং নমো এপ্পতা মখোয়গী পাউতাকশিং থারকখি, মখোয়গী অঙকপা থবক কয়া মখোয়না খন্ন-নৈনখি।
মরুপশিং,
২০২৩দা ভারতনা হোৎনদুনা ঐখোয়না মালেমগী মিল্লেতশিংগী চহি পাংথোক্লে। মসিনা হিরম অসিদা থবক তৌরিবা স্তার্দঅপশিংদা খুদোংচাবা কয়া পীরে। স্তার্দঅপশিং হায়বদি লখনৌগী কিরোস ফুদস, প্রায়াগ্রাজগী গ্রান্দ-মা মিল্লেতস অমসুং নিউত্রাসিউতিকেল রিচ ওর্গানিক পানবা য়াই। অলপিনো হেল্থ ফুদস, আর্বোরিএল অমসুং কিরোস ফুদসনা অফবা চীঞ্জাক্কী মতাংদা অনৌবা কয়া পুথোক্লে। বেঙ্গালুরুগী অনবোক্স হেল্থনা মীয়াম্না অপাম্বা চীঞ্জাক খনবগী মতাংদা মতেং পাংলি। জোগো তেক্নোলোজিসগুম্বা স্তার্দ-অপশিংনা কোচশিং অমসুং ত্রেন্নরশিং দরকার ওইরকপা মতমদা ফংহনবদা মতেং পাংলি।
মরুপশিং,
ঙসি হকচাং ফবগী মতাংদা ৱারি কয়া শান্নরে, অদুবু অতোপ্পা মরুওইবা অমদি পুক্নিং-ৱাখলগী হকশেলগী মতাং অসিনি। মুম্বাইদা লৈবা ইনফি-হিএল অমসুং য়োর-দোস্তনা পুক্নিং-ৱাখলগী হকশেল ফনা থম্নবা থবক তৌবদা ঐ হরাওই। মসি খক নত্তনা, ঙসিদি হিরম অসিদা আর্তিফিসিএল ইন্তিলিজেন্সগুম্বা তেক্নোলোজি শীজিন্নরে। হকচাং ফবা অমসুং পুক্নিং-ৱাখলগী হকশেলগী লমদা মমিং লৈরিবা মীওইশিংগা ৱারি শানবগী তাঞ্জা অমা অদোমগা শরুক য়ামিন্নবা ঐনা পাম্মী।
অহানবগী মেসেজ অসি সাধগুরু জাগ্গী বসুদেব জিদগীনি।
মহাক্না হকচাং ফবা মরুওইনা পুক্নিং-ৱাখলগী হকশেলগী মতাংদা মহাক্কী ৱাখল্লোনশিং ফোঙদোক্কনি।
**** ওদিও *****
মন কি বাত্তা পুক্নিং-ৱাখলগী হকশেলগী মতাংদা ৱা ঙাংবা অসি ঐখোয়গী লাইবক ফবনি। পুক্নিং-ৱাখলগী লায়না অমসুং কমদৌনা ঐখোয়না ঐখোয়গী নিউরোলোজিকেল সিস্তেম থম্বগে হায়বগা হকথেংননা মরী লৈনৈ। কমদৌনা ঐখোয়গী নিউরোলোজিকেল সিস্তেম অসি অকায়বা পীদনা থম্বগে হায়বা অসিনা ঐখোয় কয়া য়াম্না ৱাখল নুংঙাইনা খনবগে হায়বা মরী লৈনৈ। ঐখোয়না শান্তি, নুংশিবা, হরাওবা, অৱাবা, পুক্নিং ৱাবা হায়রিবা পুম্নমক অসি কেমিকেল অমসুং নিউরোলোজিকেলদা য়ুম্ফম ওইবনি। মপান্দগী কেমিকেলশিং হাপচিল্লগা হকচাংদা কেমিকেলশিং ৱাৎপা মেনখৎনবা হোৎনবদা ফার্মাকোলোজি অসি তঙাইফদে। মতৌ অশুম্না পুক্নিং-ৱাখলগী হকশেলগী অনাবা অসি লায়েংই অমসুং হিদাক থাবগী ম ওংদা মপানগী কেমিকেলশিং চাবা অসি কনাগুম্বা অমগী অরুবা ফিবম লাকপদা মতমদা দরকার ওই হায়বদি ঐখোয়না খঙগদবনি। হরাওবা, শান্তি ওইবা হায়বদি মীওই খুদিংমক্কী লনাই পুন্সিদা লৈগদবনি, খুন্নাই অমগী পুন্সিরোলদা লৈগদবনি অমসুং মালেমগী লৈবাকশিং অমসুং মীওইবা খুন্নাইদা লৈগদবনি। ঐখোয়গী পুক্নিং-ৱাখলগী হকশেলগী মরমদা ঐখোয়না খঙবা য়াম্না মরুওই, মসি ঐখোয়না ঙাক-শেনগদবনি, ঐখোয়না মসি য়োকখৎকদবনি। মসিগীদমক য়োগা শান্নবগী থাক কয়া লৈরি।  নিউরোলোজিকেল সিস্তেমশিংদা কেমিস্ত্রি খরা মান্ননা থম্নবা অমসুং ৱাখল লৈতানবা অচম্বা য়োগা খর শান্নবা দরকার ওই। পুক্নিং-ৱাখলগী হকশেলগী ফনা থম্নবা তেক্নোলোজিশিং অদু ঐখোয়না য়োগীক সাইন্স হায়না খঙনৈ। মসি ঐখোয়না থবক ওইনা পাংথোক্লসি।
অসিগুম্বা মওংদা মহাক্কী ৱাখল্লোনশিং ফোঙদোকপগীদমক সাধগুরু জি অসি মমিং চৎলি।
হৌজিক ঐখোয় মমিং লৈরবা ক্রিকেত শান্নরোয় হরমানপ্রিত কৌর জিদগী তারসি।
**** ওদিও ****
মন কি বাতকী খুৎথাংদা লৈবাক অসিগী মীয়ামদা ঐনা করিগুম্বা হায়বা পাম্মী। ইকায়খুম্নরবা প্রধান মন্ত্রী শ্রী নরেন্দ্র মোদী জিগী ফিত ইন্দিয়া না অদোমদা ঐগী ফিতনেসকী লাইৱা শরুক য়ানবা পুক্নিং থৌগৎলে। অহানবা ঐগী পাউতাক্তি অদোম্না কনাগুম্বা অমা ফত্তবা চীঞ্জাক্কী ত্রেনিং পীরোইদবনি। মসিনা তাক্লিবদি করম্বা মতমদা অদোম্না করি চাগনি হায়বগী মতাংদা অদোম য়াম্না চেকশিনগদবনি। প্রধান মন্ত্রীনা মীওই খুদিংমক মিল্লেত চানবা পুক্নিং থৌগৎলি। মসিনা ইম্মুনিতি হেনগৎহল্লি অমসুং চাবা তুম্বদা য়াম্না মতেং পাংই। চাং নাইনা শাজেল তৌবা অমসুং পুং ৭ মপুংফানা তুম্বা হায়বসি হকচাং ফনা লৈনবা য়াম্না মরুওই। মসিদা থকশি-খাসি অমসুং ফজনা পাংথোকপা দরকার ওই। অদোমনা কান্নবা ফংলবা হৌরকপদা, অদোম নুমিৎ খুদিংমক শাজেল তৌবা হৌরক্কনি। অদোমগা ৱারি শান্নবা অমসুং ঐগী ফিতনেসকী লাইৱা শরুক য়ানবগী খুদোংচাবা পীবগীদমক ঐনা প্রধান মন্ত্রী কয়ারক থাগৎচরি।
হরমানপ্রিত জিগুম্বা শান্নরোয় অমগী ৱাহৈশিংনা তশেংনা ময়ামগী পুক্নিং থৌগৎকনি।
গ্রান্তমাস্তর বিশ্বানাথন অনন্দ জিদগী তারসি। ঐখোয়গী গেম চেসগীদমক পুক্নিং-ৱাখলগী হকশেল অসি কয়া য়াম্না মরুওইবগে হায়বা ঐখোয় খুদিংমক খঙলগনি।
**** ওদিও*****
খুরুমজরি,
ঐ বিশ্বানাথন অনন্দনি অমসুং ঐনা চেস শান্নবা অদোম উরম্লগনি অমসুং অদোমগী ফিতনেস রুতিনগী মতাংদা ঐনা য়াম্না তোইনা হংলি। চেস অসি পুক্নিং চঙবা অমসুং খাংবা কনবা য়াম্না দরকার ওই, মরম অদুনা ঐনা হকচাং ফনা লৈনবা কন্না হোৎনৈ। ঐনা চয়োল অমদা য়োগা অনিরক শান্নৈ, ঐনা চয়োল অমদা কার্দিও অনিরক পাংথোকই, চয়োল অমদা ফেক্সিবিলিতি, স্ত্রেৎচিং অমসুং ৱেত ত্রেনিং অনিরক পাংথোকই অমসুং ঐনা চয়োল অমদা নোংমা পোথাই। পুম্নমক অসি চেসকীদমক য়াম্না মরুওই। অদোম পুং ৬-৭ গী অকনবা ৱাখল থবকশিংগী স্তেমিনা লৈবা দরকার ওই, অদুবু চেসগুম্বা গেম অমা শান্নবা মতমদা নুংঙাইনা ফম্বা অমসুং অদোমগী শ্বর চাংনাইনা হোনবা ঙম্বগী শক্তি লৈবা দরকার ওই। মন কি বাত তারিবশিংদা  হকচাং ফনা লৈনবা ঐগী পাউতাক্তি কনাগুম্বা অমনা মাঙদা তারিবা থবক অমগীদমক ৱাখল লৈতাগদবনি অমসুং পুক্নিং চঙগদবনি।
হকচাং ফনা লৈনবা খ্বাইদগী মরুওইবা পাউতাক্তি অহিং ফজনা তুম্বা অসিনি। অহিং অমদা পুং মরিদগী পুং মঙা ফাওবা তুম্বা তম্লোইদবনি, কনাগুম্বা অমনা তঙাইফদনা পুং ৭ নত্ত্রগা পুং ৮ তুম্নবা হোৎনগদবনি, মরমদি মথংগী নুমিত্তা অদোম নুমিৎ চুপ্পা অমা লৈতানা লৈবা ঙমগনি। অদোম্না পুক্নিং ৱাগদবা ৱারেপশিং লৌরোইদবনি, অদোম্না অদোমগী পুক্নিংগী ইহুলশিং লাকশিনগদবনি। ঐগী ওইনা তুম্বা হায়বসিনা হকচাং ফনা লৈনবগী খ্বাইদগী মরুওইবা পাউতাক্নি।
হৌজিক ঐখোয় অক্ষে কুমার জিদগী তারসি।
**** ওদিও *****
খুরুমজরি!
ঐ অক্ষে কুমার নি। অদোমগী মন কি বাত্তা ঐগী পুক্নিংগী ৱারোল খর ফোঙদোক্নবা খুদোংচাবা পীবগীদমক ঐখোয়গী ইকায়খুম্নরবা প্রধান মন্ত্রী ঐনা থাগৎচরি। ঐ হকচাং ফনা লৈনবা হোৎনবদা থৱায় য়াওই হায়বা অদোম খঙলে। ঐনা জিম, মপান্দা ইরোইবা, বেতমিন্তন শান্নবা, সিরিশিং কাবা, মুদগার ক্লব বেল অমগা শান্নবা,অফবা চীঞ্জাক চাবা পাম্মী… করিগুম্বা চাং চানা চারবদি অশেংবা ঘী ফাওবা ঐখোয়দা কান্নবা পী হায়না ঐনা থাজৈ। অদুবু মখোয় নোইগনি হায়না কিবদগী নুপামচাশিং অমসুং নুপীমচাশিং ঘী চাদবা ঐনা উরে। ঐখোয় হকচাং ফনা লৈবদা করিনা অফবনো অমসুং করিনা ফত্তবনো হায়বা খঙবা অসি য়াম্না মরুওই।
ফিল্ম স্তার অমগী হকচাং য়েংলগা অদোমগী পুন্সি মহিং হোংলোইদবনি অমসুং দোক্তরগী পাউতাক মতুংইন্না অদোমগী পুন্সি মহিং হোংগদবনি। এক্তর অয়াম্বা মখোয় স্কৃন্দা উরিবা অদু নত্তে। ফিল্তর মখল কয়া অমসুং স্পিসিএল ইফেক কয়া শীজিন্নরি অমসুং মখোয় উরবা মতুংদা, ঐখোয়গী হকচাংদা অহোংবা পুরক্নবা ঐখোয়না অরানবা থবক কয়া পাংথোক্লি। অতেনবা লম্বী থিবনা অদোমগী পুন্সি তেনগনি হায়বা নহারোলশিং খঙজিল্লু। অদোম অতেনবা লম্বী অমা দরকার ওইদে, অদোম্না তুংকোইনা লৌহৌগদবা হকচাং ফবা দরকার ওই। হকচাং ফনা লৈবা হায়বসি খাংবা কনবা অমনি। মসি ইন্সতেন্স কফি নত্ত্রগা ইন্সতেন্ত নোদলশিং নত্তে। অনৌবা চহি লাকপদা, অদোম ৱাশক লৌগদবনি… কেমিকেলশিং শীজিন্নরোইবদনি, অতেনবা মতমদা শাজেল তৌরোইদবনি, য়োগা, অফবা চীঞ্জাক, ফজনা তুম্বা, ধ্যান তৌবা অমসুং অদোমগী পুন্সিগী মীৎয়েং অদু হরাওনা য়াবা অসি পাংথোক্কদবনি। ঙসিদগী, ফিলতরগী পুন্সি অমদা হিংগনু, হেন্না হকচাং ফবা পুন্সি অমদা হিংউ। চেকশিল্লু। জয় মহাকাল।
 
**** ওদিও *****
খুরুমজরি!
ঐগী মিং রিসাভ মলহোত্রা অমসুং ঐ বেঙ্গালুরুদগীনি। মন কি বাত্তা হকচাং ফবগী মতাংদা খন্নবা অসিদা ঐ হরাওই। ঐনা বেঙ্গালুরুদা ‘তেগদা রাহো’ কৌবা স্তার্দ-অপ অমা লিংখৎলে। ঐখোয়গী স্তার্দ-অপ অসিনা ভারত্তা মমাঙঙৈগী শাজেলশিং চাউখৎহল্লে। ভারতকী অরিবা ‘গাদা শাজেল’ অসি অঙকপা শাজেল অমনি অমসুং ঐখোয়গী কাংবুনা মেস অমসুং মুদগার শাজেল খক্তদা মীৎয়েং চঙলে। মেস অমগা কমদৌনা শাজেল তৌগনি হায়বদা মীওই কয়া অঙকপা পোক্নখি। মেস শাজেল অসি চহি লিশিং কয়া শুরে অমসুং মসি ভারত্তা চহি লিশিং কয়া শান্নদুনা লাক্লি।
ঐখোয়গী স্তার্দ-অপনা মসি অনৌবা মওংদা ওন্থোক্লে। লৈবাক শীনবা থুংনা মসি পাম্নরে। ভারত্তা অরিবা শাজেল কয়া লৈরি। মসি ঐখোয়না শান্নগদবনি অমসুং মালেমদা মখা তানা তম্বীগদবনি। মেস শাজেল অসিনা অদোমগী পাঙ্গল, থৌনা, ফিরেপ অমসুং শ্বর হোনবা ফগৎহনগনি অমসুং মসি অদোম্না শান্নগদবনি। জয় হিন্দ।
ঐগী ইমুং-মনুংগী মীওইশিং,
কাসি তামিল শঙ্গমম শরুক য়ানবা তামিল নাদুদগী মীওই লিশিং কয়া কাসিদা লাকখিবা অদোম খঙলে। মখোয়গা ৱারি শান্নবা ঐনা অহানবা ওইনা এ.আই তুল ভাসিনি শীজিন্নখি। ঐনা হিন্দীদা ৱা ঙাংবদা এ.আই তুল ভাসিনিগী খুৎথাংদা মখোয়না তামিলদা তাখি। কাসি-তামিল শঙ্গমম শরুক য়াবা লাকখিবশিং চাংয়েং অসিদা অঙকপা পোকখি।
কনাগুম্বা অমগী লোলদা ৱা ঙাংবা মতমদা খুদক্তা মখোয়গী লোলশিং মীয়াম্না তাবা য়াগদবা মতম অদু কুইদ্রে। মসি মীয়াম্না ফিল্ম য়েংবা মতমদশু এ.আইগী মতেংনা রিএল তাইম ত্রান্সলেসন তাবা ফংলগনি। মসিগী তেক্নোলোজি অসি ঐখোয়গী স্কুলশিং, ঐখোয়গী হোস্পিতালশিং, ঐখোয়গী কোর্তশিংদা শীজিন্নরবদি কয়া য়াম্না অওনবা পুরক্কনি হায়বা অদোম খন্দুনা য়েংউ। ঙসিগী নহারোলশিংনা রিএল তাইম ত্রান্সলেসনগা মরী লৈনবা এ.আই.তুলশিং শীজিন্ননবা অমসুং মখোয় চাদা ১০০ ফুল প্রুফ ওইহন্নবা ঐনা তকশিল্লি।
ঝাখন্দদা লৈবা ত্রাইবেলগী খুঙ্গং অমদা মখোয়গী অঙাংশিং মখোয়গী লোলদা লাইরিক তম্বীনবা অঙকপা থবক অমা পায়খৎলে। গারহৱা জিলাগী মঙ্গালো খুঙ্গংদা কুদুখ লোলদা অঙাংশিং লাইরিক তম্বীরে। স্কুল অদুগী মমিং কার্তিক ওরাউন অদিবাসি কুদুখ স্কুল কৌই। স্কুল অসিদা অঙাং ৩০০ তম্লি। কুদুখ লোল অসি ওরাউন ত্রাইবেল ফুরুপকী ইমালোলনি। কুদুখ লোলগী মশাগী ময়েক লৈজৈ অমসুং মসি তোলাং সিকি হায়না খঙনৈ।
লোল অসি মুৎশিল্লক্লে অমসুং মসি কন্নবা ফুরুপ অসিনা মখোয়গী লোলদা মখোয়গী অঙাংশিং লাইরিক তম্বীনবা ৱারেপ লৌখিবনি। স্কুল অসি লিংখৎখিবা অর্বিন্দ ওরাউন্না হায়খি ত্রাইবেলশিং ইংলিস খঙবদা য়াম্না ৱাই,মরম অদুনা মখোয়গী মমালোলদা মহাক্না অঙাংশিং লাইরিক তম্বীবা হৌখিবনি। মহাক্কী থবক অসিগী কান্নবা ফংলকপদগী, খুঞ্জাশিং মহাক্কী মতুং ইল্লকখি। মখোয়গী মমালোলদা লাইরিক তম্বীবদগী অঙাংশি লাইরিক হৈবা হেনগৎলক্লে। হৌজিক ঐখোয়গী লৈবাক অসিদা লোল খঙবদবগী অঙাং কয়া ময়াই থিখাংদা লাইরিক তম্বা তোক্নরে। অসিগুম্বা খুদোংচাদবশিং কোকহন্নবা অনৌবা ইজুকেসন পোলিসিনা মতেং পাংলে। লাইরিক তম্বদা লোল অমনা খুদোংচাদবা থোকহন্দনবা হোৎনবা হায়বসি ঐখোয়গী থবক্নি।
মরুপশিং, জনুৱারি ৩ দা ঐখোয়না লৈবাক অনিগী শক্নাইরবী  অনি সাবিত্রি ফুলে জি অমসুং রানী ভেলু নাচিয়ারগী মপোক নুমিৎ থৌরমশিং পাংথোক্কনি। সাবিত্রি ফুলে জিনা লাইরিক-লাইশু তম্বা অমসুং খুন্নাইগী অওনবা পুরকপদা অচৌবা থৌদাং লৌখি। মহাক্না লায়রবশিং অমসুং নুপীশিং লাইরিক তম্নবা অকনবা খোল্লাউ কয়া লাউখি। মহাক্না মতম পুম্নমক্তা অরানবা থবকশিংগী মায়োক্তা লৈখি। মহাত্মা ফুলে জিগা লোয়ননা মহাক্না নুপীমচাশিংগী স্কুল কয়া লিংখৎখি। মহারাস্ত্রাদা চাক তাংবা থোকপা মতমদা, সাবিত্রিবাই অমসুং মহাত্মা ফুলেনা মখোয়গী য়ুমগী থোংশিং লায়রবশিংগীদমক হাংদোকখি। মীওইবা খুন্নাইগীদমক মহাক্কী পুন্সি কৎথোকখিবা অদু হৌজিক ফাওবা ঐখোয়দা ইথিল পীরি।
মরুপশিং,
রানী ভেলু নাচিয়ারনা বৃতিসকী মায়োক্তা থেংনখি অমসুং বৃতিসশিংনা সিবাগঙ্গাই লৈবাক্তা লান্দারকপা মতমদা মহাক্কী মপুরোইবা হাৎখি। মহারানী ভেলু নাচিয়ার অমসুং মহাক্কী মচানুপী য়েক্নবশিংদগী নান্থোকখি।
মহাক্কী কমান্দরশিং হায়বদি মুরুদু ব্রোদরশিংগা লোয়ননা মহাক্না লাল থেংনখি। অহানবা ওইনা মখোয়গী নুপীশিং খক্তগী ওইবা লান্মী কাংবু শেম্বদা রানী ভেলু নাচিয়ারগী মমিং য়াওখি। থৌনা ফরবী নুপী অনি অসিগী মফমদা ঐনা ইকায়খুম্নবা উৎচরি।
মরুপশিং,
দাইরো অসি খুনুং ঈশৈ, ফোক লিতেলেচর অমসুং ফাগীনা শেম্বা গুজরাতকী চৎনবী অমনি। ভাই জগদিস ত্রিবেদি অসি দাইরোগী অফাওবা কলাকার অমনি। ফাগী তৌবা মীওই অমা ওইনা,ভাই জগদিস ত্রিবেদিনা চহি ৩০ হেন্না মীয়াম নোকহন্দুনা লাক্লি। হন্দক ঐনা ভাই জগদিস ত্রিবেদিদগী চিথি অমা ফংখি অমসুং মহাক্কী লাইরিক অমশু মহাক্না থারকখি। লাইরিক অদুগী মমিং-সোসিএল ওদিদ ওফ সোসিএল সর্বিস কৌই। হৌখিবা চহি ৬ দা মহাক্না শেন তানখিবা অমসুং শীজিন্নখিবগা মতাংদা লাইরিক অদুদা ইরি। মহাক্না তানখিবা শেনফম খুদিংমক স্কুল, হোস্পিতাল, লাইব্রেরি, হকচাংগী ফিবম চাদ্রবশিংগী ইন্সতিতুৎশিং, মীয়ামগী থবকশিংদা শীজিন্নখি। ২০২২দা মহাক্কী থৌরমশিংদগী মহাক্না লুপা ২,৩৫,৮৯,৬৭৪ তানখি। মহাক্না লুপা করোর ২,৩৫,৮৯,৬৭৪ স্কুল অমসুং লাইব্রেরিদা শীজিন্নখি। মহাক মশাগী লুপা অমা ফাওবা থমখিদে। মসিগী তুংদা নুংঙাইরবা থৌদোক অমা লৈরি। ২০১৭ দা ভাই জগদিস ত্রিবেদি চহি ৫০ শুখি। মহাক্কী থৌরমশিংদগী ফংলকপা শেনফম মহাক্না য়ুমগী শীজিন্নখিদে। ২০১৭ দগী মহাক্না মীয়ামগীদমক লুপা করোর ৮.৭৫ শীজিন্নখ্রে। ফাগীরোয় অমা ওইনা মহাক্কী ৱাহৈশিংনা মীয়াম নমদুনা নোকহনখি। অদুবু, মহাক্কী মনুংদা লৈরিবা পুক্নিংগী ইহুল অদু ভাই জগদিস ত্রিবেদি জিগী পুন্সিদা উবা ফংলে। মহাক পি.ঐচ.দি দিগ্রি অহুম পায়রবা মীওই অমনি হায়বা খঙবদা অদোম অঙকপা পোক্কনি। মহাক্না লাইরিক ৭৫ ইখ্রে। মহাক্কী খুন্নাইগী থবকশিংগীদমক ঐনা ভাই জগদিস ত্রিবেদি জি থাগৎপা ফোঙদোকচরি।
ঐগী ইমুং-মনুংগী মীওইশিং,
অযোধ্যদা রাম মন্দির শাবা অসিদা লৈবাক শীনবা থুংনা হরাওরে। হৌখিবা নুমিৎ খরনি অসিদা, শ্রী রাম অমসুং অযোধ্যাগী মতাংদা অনৌবা ঈশৈ কয়া অমসুং লাইশোল ঈশৈ কয়া সুর পাল্লে। মীওই কয়া অনৌবা শৈরেং কয়া ইনরে। অনৌবা কলাকার কয়া ফজরবা লাইশেল ঈশৈ কয়া শক্নরে। ঐগী সোসিএল মেদিয়াদা ঐনা ঈশৈ খর অমসুং লাইশোল ঈশৈ কয়া সিয়ার তৌজরি। মখোয় মশাগী লৈজবা স্তাইলদা পুৱারি ওইরবা তাঞ্জা অসি কলাগী তাইবংনা শরুক য়াগনি। অসিগুম্বা ফজরবা কলাগী পোৎথোকশিং কম্মন হেস তেক অমদা ঐখোয়না সিয়ার তৌবা য়াগনি। সোসিএল মেদিয়াদা অদোমগী ফজরবা পোৎথোকশিং হেসতেগ শ্রী রাম ভাজন (#shriRamBhajan) দা সিয়ার তৌবীয়ু।
ঐগী নুংশিরবা ইরৈচাশিং,
মসি ঙসিগী ঐগী মন কি বাতনি। পুং খরগী মতুংদা ২০২৪ লাক্লগনি। ভারতকী মাইপাকপশিং ভারতমচা খুদিংমক্কী মাইপাকপনি। পঞ্চ প্রানগা লোয়ননা চাউখৎলবা ভারত অমা শেমগৎবা ঐখোয় লেপ্তনা হোৎনরি। ঐখোয়না পাংথোক্লিবা থবক খুদিংমক, ঐখোয়না লৌরিবা ৱারেপ খুদিংমক লৈবাক অসিনা কান্নবা ফংগনি। রাস্ত্রা প্রাথাম-নেসন ফার্স্ত- হায়বা লাইৱা অসিদগী হেনবা লাইৱা লৈতে। লাইৱা অসিগা লোয়ননা, ঐখোয় ভারতমচাশিংনা ঐখোয়গী লৈবাক চাউখৎহনগনি অমসুং মশা মরোমদোম লেপচবা ঙমহনগনি। ময়াম পুম্নমক ২০২৪দা অনৌবা মাইপাকপা কয়া পুরকপা ঙম্লসনু, অদোম হকচাং ফনা, নুংঙাইনা লৈবা ওইরসনু-মসি ঐগী লাইনিংনি। ২০২৪ লাকপদা ঐখোয় অমুক হন্না লৈবাক অসিগী মীয়ামগী অনৌবা মাইপাকপশিংগী মতাংদা অমুক খন্নরসি।
ময়াম পুম্নমক ঙমখৈ লৈতনা থাগৎচরি।
***
